Apollo 11

She **Apollo 11** (16–24 Jerrey Souree 1969) va etlagh spoar Americaanagh chur deiney er yn Eayst da'n chied cheayrt. Ren yn Anneyder Neil Armstrong as Stiureyder y Voddyl Eaystagh Buzz Aldrin tarlheim y Moddyl Eaystagh Apollo ''Eagle'' er 20 Jerrey Souree 1969, ec 20:17 UTC, as haink Armstrong dy ve ny chied dooinney cass y chur er eaghtyr yn Eayst shey ooryn as 39 minnidyn ny s'anmey, er 21 Jerrey Souree 02:56 UTC. Haink Aldrin magh as chur eh e chassyn hene er yn Eayst 19 minnidyn ny s'anmey, as cheau ad mysh daa oor dy lieh lesh y cheilley ronsaghey yn ynnyd denmys ad Tranquility Base tra ren ad tarlheimmey. Haggil Armstrong as Aldrin 47.5 puint (21.5 kg) dy stoo eayst dy chur lioroo er-ash dys y Dowan tra stiur Michael Collins y Moddyl Annee ''Columbia'' ayns cruinlagh eayst, as v'ad er eaghtyr yn Eayst feie 21 oor as 36 minnidyn roish my ren ad launshey voish yn eaghtyr dy aachiangley rish *Columbia*.

Va Apollo 11 launshit liorish roggad Saturn V voish Kennedy Space Center er Merritt Island, Florida, er 16 Jerrey Souree ec 13:32 UTC, as v'eh ny wheiggoo mishoon ayns claare Apollo lesh NASA. Va'n saagh spoar jeant ass tree ayrnyn: y moddyl annee (MO) lesh cabbane da'n troor rollageyder, yn ynrican ayrn ren filley er-ash dys y Dowan; y moddyl shirveish (MS), chum seose y moddyl annee lesh seiy, bree lectragh, ocsygien, as ushtey; as y moddyl eaystagh (ME) va jeant ass daa cheim — keim tarlheim son dy harlheimmey er yn Eayst as keim irree son dy chur ny shiaulteyryn rollageagh er-ash ayns cruinlagh eayst.

Erreish daue ve currit da'n Eayst liorish y trass keim jeh'n Saturn V, ren ny shiaulteyryn rollageagh scarrey yn saagh spoar voish as dettyl ad feie tree laaghyn derrey hie ad stiagh ayns cruinlagh mygeayrt yn Eayst. Eisht, darree Armstrong as Aldrin stiagh ayns ''Eagle'' as ren ad tarlheimmey ayns Mooir y Chiunys er 20 Jerrey Souree. Ghow ny shiaulteyryn rollageagh ymmyd jeh keim irree *Eagle* dy launshey voish eaghtyr yn Eayst as dy aachiangley rish Collins 'sy voddyl annee. Cheau ad *Eagle* magh roish my ren ad h-arraghyssyn ren seiy *Columbia* magh ass e chruinlagh jerrinagh, mastey ny 30 cruinlee ren eh mygeayrt yn Eayst, as er y vollagh er-ash dys y Dowan. Haink ad er-ash dys y Dowan as ren ad skeolley sheese 'sy Cheayn Sheealtagh er 24 Jerrey Souree lurg ny smoo na hoght laaghyn 'sy spoar.

Va'n chied cheim lesh Armstrong er eaghtyr yn Eayst scaalheanit er çhellveeish vio dys lught fakin er feie yn Dowan. Chur eh sheese er y taghyrt myr "one small step for [a] man, one giant leap for mankind" ("keim veg da dooinney, lheim mooar da'n çheelnaue"). Ren Apollo 11 shickyraghey barriaght ny Steatyn Unnaneysit 'sy Ratçhal Spoar dy haishbyney ard-chioneys 'syn etlagh spoar lurg ren eh cooilleeiney yn dean ashoonagh va treealit ayns 1961 liorish yn Eaghtyrane John F. Kennedy cooilleeinit, "before this decade is out, of landing a man on the Moon and returning him safely to the Earth" ("roish my vel jerrey rish y jeihaght shoh, fer y chur er yn Eayst as eh y chur er-ash dy sauçhey dys y Dowan").

## Jallooyn

Apollo_11_insignia.png|Cowrey mishoon Apollo 11
Apollo_11_Crew.jpg|Skimmee mishoon Apollo 11, voish y chlee, Neil A. Armstrong, anneyder; Michael Collins, stiureyder y voddyl annee; as Edwin E. Aldrin Jr., stiureyder y voddyl eaystagh
Apollo_11_Launch_-_GPN-2000-000630.jpg|Ren carbyd launshey roggad Saturn V Apollo 11 launshey ec 09:32 EDT 16 Jerrey Souree 1969 voish Pad 39A y Chroa Launshey 'sy Kennedy Space Center
Aldrin_Apollo_11_original.jpg|Buzz Aldrin er yn Eayst ayns fotograf va jeant ec Neil Armstrong, as eh hene ry-akin ayns scaa-eddin Aldrin lesh y Dowan, y Moddyl Eaystagh *Eagle*, as brattagh ny Steatyn Unnaneysit
Armstrong_on_Moon_(As11-40-5886)_(cropped).jpg|Yn ynrican fotograf jeh Neil Armstrong er yn Eayst as eh gobbraghey ec y Voddyl Eaystagh
Buzz Aldrin's bootprint on the Moon, AS11-40-5877 (21472308758).jpg|Cowrey bootys Buzz Aldrin. Ren Aldrin fotograf jeh'n chowrey bootys shoh mysh oor sthie 'sy vishoon çheumooie jeh'n charbyd myr ayrn jeh ronsaghyn bentyn rish obbrinaght ooir eaghtyr yn Eayst. Haink y fotograf dy ve co-cheeayllagh rish ventyr y çheelnaue 'sy spoar.
Aldrin Looks Back at Tranquility Base - GPN-2000-001102.jpg|Fotograf Edwin E. "Buzz" Aldrin Jr., stiureyder y Voddyl Eaystagh, car obbraghyn neu-charbydagh Apollo 11. T'eh jeeragh er ny scarrey magh yn Early Apollo Scientific Experiments Package (EASEP). 'Sy roie-ynnyd ta'n Passive Seismic Experiment Package (PSEP) ry-akin; çheu hoal ta'n Laser Ranging Retro-Reflector (LR-3); 'sy chooylrey meanagh ta brattagh ny Steatyn Unnaneysit ry-akin; 'sy chooylrey hoshtal ta shamraig hellveeish ghoo-as-bane eaghtyr yn Eayst ry-akin; 'sy chooylrey jesh ta'n Moddyl Eaystagh *Eagle* ry-akin.
Splashdown 3.jpg|Skimmee Apollo 11 as thummeyder jeh'n Lhuingys Chaggee tannaghtyn er tayrn magh voish yn USS ''Hornet'' lurg y skeolley sheese er 24 Jerrey Souree 1969.


## Imraaghyn

## Kianglaghyn magh

* "Mac-screeuyn Apollo 11" ec Spacelog
* Apollo 11 ayns feer-hraa
* Co-haggloo Naight Apollo 11 er ny filmey liorish KPRC-TV ec y Texas Archive of the Moving Image
* Listyn-shickyree Apollo 11 as 13 ec y The Museum of Flight Digital Collections
* Troailtyn Apollo 11, 12, as 14, ec y Lunar and Planetary Institute

### Yl-veanyn
*  Feeshanyn aa-yeant jeh'n tarlheim bunneydagh.
* Traa-linney breeoil jeh'n turrys eayst. Lunar Reconnaissance Orbiter Camera
* Apollo 11 Restored EVA Part 1 (un oor d'eeshan aachouyrit)
* Apollo 11: As They Photographed It (Augmented Reality)—*[[The New York Times]]*, Eddyr-obbragh, 18 Jerrey Souree 2019
* "Coverage of the Flight of Apollo 11" kiarit liorish Todd Kosovich er son RadioTapes.com. Recortyssyn stashoonyn radio coodaghey etlagh Apollo 11